Ընկերության գործունեության արդյունավետության բարձրացման վրա ազդող հաջորդ գործոնը աշխատակազմի աշխատանքի արդյունավետությունն է: Սա դիտարկենք երկու տեսանկյունից. առաջին՝ համակարգն ավտոմատացնում է վաճառքի մենեջերի աշխատանքը /հաճախորդների վերաբերյալ ինֆորմացիայի տրամադրում, աշխատաժամանակի պլանավորում, գործարքների և նախագծերի վերահսկում և այլն/, երկրորդ՝ CRM-ը գործիք է, որը թույլ է տալիս գնահատել և վերահսկել մենեջերների աշխատանքի արդյունավետությունը: Ցանկացած ավտոմատացված գործողություն ավելի էֆեկտիվ է դարձնում աշխատանքի ընթացքը: Ստանդարտ հաշվետվությունը թույլ է տալիս տեսնել միայն վերջնական արդյունքը: Երևի ցանկացած կազմակերպությունում եղել են այնպիսի իրավիճակներ, երբ հաճախորդների կողմից տվյալ ընկերության ապրանքների կամ ծառայությունների հանդեպ հետաքրքրության մեծ ծավալներ են գրանցվել /դիտարկենք մեկ ամսվա օրինակով/, սակայն վերջնական ամսական հաշվետվության մեջ ֆինանսական մուտքերը անհամեմատ փոքր են ստացվել: Իհարկե, այս դեպքում ստեղծվում է անհասկանալի իրավիճակ և սկսում ենք փնտրել հնարավոր մեղավորներին: CRM համակարգը թույլ է տալիս ֆիքսել հաճախորդների հետ փոխհարաբերությունների ողջ գործընթացը` սկսած հաճախորդի կողմից արված առաջին զանգից կամ հանդիպումից, աշխատողի հետ ունեցած խոսակցությունից, պայմանավորվածություններից, սպասվելիք հանդիպումներից, կատարված առաջարկություններից և այլն: Տիրապետելով այս տեղեկատվությանը, վերջում հնարավոր կլինի հասկանալ, թե կատարված զանգերի ու ցուցաբերած հետաքրքության արդյունքում քանի նոր հաճախորդ ենք ձեռք բերել կամ ինչն ենք սխալ արել, որ նրանց թիվը մնացել է անփոփոխ: Արդյունքում, հնարավոր կլինի նաև վերլուծել և գնահատել աշխատողի կատարած աշխատանքի արդյունավետության մակարդակը: